b'\n_START_ARTICLE_\nHardangervidda\n_START_PARAGRAPH_\nHardangervidda on Euroopan suurin tunturiyl\xc3\xa4nk\xc3\xb6 L\xc3\xa4nsi-Norjassa Buskerudin, Telemarkin ja Hordalandin l\xc3\xa4\xc3\xa4nien rajalla. Alueen pinta-ala on 8\xc2\xa0000\xc2\xa0km\xc2\xb2. Vuonna 1981 perustettiin Hardangerviddan kansallispuisto, johon kuuluu 3\xc2\xa0422 neli\xc3\xb6kilometrin alue yl\xc3\xa4ng\xc3\xb6st\xc3\xa4._NEWLINE_Koko Hardangerviddan yl\xc3\xa4nk\xc3\xb6 on havumets\xc3\xa4vy\xc3\xb6hykkeen yl\xc3\xa4puolella, ja sen korkeus on 1\xc2\xa0000 \xe2\x80\x93 1\xc2\xa0200 metri\xc3\xa4 merenpinnasta. Se on t\xc3\xa4ynn\xc3\xa4 j\xc3\xa4rvi\xc3\xa4 ja niiden v\xc3\xa4lisi\xc3\xa4 virtavesi\xc3\xa4. Kallioper\xc3\xa4 on gneissi\xc3\xa4, jonka p\xc3\xa4\xc3\xa4ll\xc3\xa4 on osassa aluetta liuskekive\xc3\xa4. Vuorista on helpoimmin tunnistettavissa hatunmuotoinen H\xc3\xa5rteigen (1\xc2\xa0681\xc2\xa0m). Muita korkeita huippuja ovat Solfonn (1\xc2\xa0674\xc2\xa0m), Reinsnosa (1\xc2\xa0639\xc2\xa0m), Sandflot (1\xc2\xa0719\xc2\xa0m, alueen korkein) ja Store Nupsfonn (1\xc2\xa0694\xc2\xa0m). Hardangerviddan pohjoisosassa on Hardangerj\xc3\xb8kulenin j\xc3\xa4\xc3\xa4tikk\xc3\xb6 (1\xc2\xa0694\xc2\xa0m). Kasvistoon kuuluu noin 450 lajia, joista monet ovat pohjoisten tunturikasvien etel\xc3\xa4isimpi\xc3\xa4 esiintymi\xc3\xa4. Alueella el\xc3\xa4\xc3\xa4 noin 6\xc2\xa0000 villiporoa._NEWLINE_Retkeily\xc3\xa4 varten Hardangerviddalla on 1\xc2\xa0200 kilometri\xc3\xa4 merkittyj\xc3\xa4 reittej\xc3\xa4. Jokien yli on tehty 40 siltaa. Matkailuyhdistyksill\xc3\xa4 on 30 majaa, mink\xc3\xa4 lis\xc3\xa4ksi on hotelleja. Alueelle p\xc3\xa4\xc3\xa4see junalla Bergenin rataa pitkin (Finsen asema) ja autolla turistireitti\xc3\xa4 Rv 7 eli Hardangerinvuonon tiet\xc3\xa4.'